Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2012/006 FI/Nokia Salo înaintată de Finlanda) /* COM/2012/0619 final */





EXPUNERE DE MOTIVE Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limita plafonului anual de 500 de milioane EUR, în plus față de rubricile corespunzătoare din cadrul financiar. Normele aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2]. La data de 4 iulie 2012, Finlanda a înaintat cererea EGF/2012/006 FI/Nokia Salo pentru a beneficia de o contribuție financiară din FEG, ca urmare a concedierilor efectuate în cadrul întreprinderii Nokia plc (Salo) din Finlanda. După analizarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile pentru acordarea unei contribuții financiare în temeiul regulamentului menționat. SINTEZA CERERII ȘI ANALIZĂ Date principale: || Numărul de referință FEG || EGF/2012/006 Stat membru || Finlanda Articolul 2 || litera (a) Întreprinderea principală || Nokia plc (Salo) Furnizori și producători din aval || 0 Perioada de referință || 1.3.2012 – 1.7.2012 Data de începere a serviciilor personalizate || 29.2.2012 Data depunerii cererii || 4.7.2012 Concedieri în timpul perioadei de referință || 1 000 Concedieri înainte și după perioada de referință || 0 Totalul concedierilor eligibile || 1 000 Lucrători concediați care se preconizează că vor beneficia de măsurile în cauză || 1 000 Cheltuieli pentru servicii personalizate (EUR) || 10 273 000 Cheltuieli pentru punerea în aplicare a FEG[3] (EUR) || 419 000 Cheltuieli pentru punerea în aplicare a FEG (%) || 3,92 Buget total (EUR) || 10 692 000 Contribuția din FEG (50 %) (EUR) || 5 346 000 1. Cererea a fost prezentată Comisiei la data de 4 iulie 2012 și a fost completată cu informații suplimentare până la data de 21 august 2012. 2. Cererea îndeplinește condițiile de mobilizare a FEG, astfel cum se prevede la articolul 2 litera (a) din Regulamentul (CE) nr. 1927/2006, și a fost înaintată în termenul de 10 săptămâni menționat la articolul 5 din regulamentul respectiv. Legătura dintre concedieri și modificările structurale majore ale modelelor comerciale internaționale generate de globalizare 3. Pentru a stabili legătura dintre concedieri și modificările structurale majore ale modelelor comerciale internaționale generate de globalizare, Finlanda susține că dificultățile actuale cu care se confruntă Nokia, Nokia Siemens Networks, aproape toți subcontractanții și regiunile afectate datează din februarie 2011. La momentul respectiv, Nokia a anunțat o modificare semnificativă a strategiei societății și a lansat o cooperare amplă cu Microsoft cu privire la utilizarea Microsoft Windows Phone ca principalul său sistem de operare pentru telefoane inteligente, păstrând, în același timp, propriul său sistem de operare Symbian ca platformă software în telefoanele mai ieftine, până la sfârșitul anului 2016. Între timp, cererea de telefoane Symbian a scăzut considerabil și, în consecință, operațiunile de dezvoltare și de întreținere bazate pe sistemul Symbian vor fi întrerupte. 4. S-a intenționat menținerea în funcțiune a fabricii Nokia din Salo, reducându-se, totodată, cu aproximativ 12 % personalul filialelor societății din întreaga lume. Această decizie a dus la închiderea fabricii din Cluj, România (septembrie 2011), pentru care a fost prezentată o altă cerere de contribuție financiară din partea FEG[4]. Nokia Siemens Networks a anunțat, de asemenea, concedieri masive (noiembrie 2011). La data de 22 martie 2012, s-a anunțat concedierea din cadrul fabricii Nokia din Salo a unui număr de 1 000 de lucrători, dintr-un total de 1 700. Disponibilizări suplimentare sunt deja planificate și se preconizează că Finlanda va înainta o cerere subsecventă pentru următorul val de concedieri. 5. Motivul principal al concedierilor este transferul funcțiilor din interiorul sectorului către țări terțe din afara Europei. Asamblarea telefoanelor mobile, efectuată anterior în Salo și Cluj, a fost delocalizată în Asia (China, Coreea de Sud, India și Vietnam, unde se construiește o nouă uzină Nokia). Fabricarea de componente și producția subcontractată a fost transferată deja din Europa. Urmând direcția către care s-a îndreptat deja producția, atât proiectarea, cât și dezvoltarea produselor au fost sau urmează să fie delocalizate. 6. Planul Nokia este de a transfera ansamblul dispozitivelor către fabricile din Asia, unde își desfășoară activitatea majoritatea furnizorilor de componente. Scopul transferului operațiunilor de asamblare în Asia este de a accelera intrarea pe piață a dispozitivelor. Colaborând mai îndeaproape cu subcontractanții, Nokia va putea să aducă mai rapid pe piață inovațiile recente și să își îmbunătățească nivelul de competitivitate. În prezent, Nokia își pierde poziția pe cele mai importante piețe ale sale, cele din China și India, unde crește cota de piață a mai multor societăți care produc telefoane ieftine. 7. În perioada sa de vârf, industria electronică și electrotehnică a oferit locuri de muncă pentru peste 60 000 de persoane în Finlanda, dar, până la sfârșitul anului 2012, acest număr va scădea la 50 000. În același timp, personalul filialelor din țările terțe ale societăților din această industrie a devenit mai numeros, ceea ce constituie o dovadă clară a delocalizării funcțiilor, în special în Asia. Personal din Finlanda Personal din filialele din străinătate 8. Până în prezent, sectorul telefoniei mobile a făcut obiectul mai multor cereri de contribuție financiară din partea FEG, toate acestea fiind întemeiate pe globalizarea comerțului[5]. Demonstrarea numărului de concedieri și îndeplinirea criteriilor de la articolul 2 litera (a) 9. Finlanda a înaintat această cerere în temeiul criteriilor de intervenție prevăzute la articolul 2 litera (a) din Regulamentul (CE) nr. 1927/2006, care condiționează intervenția de concedierea a cel puțin 500 de salariați ai unei întreprinderi dintr-un stat membru, într-o perioadă de patru luni, inclusiv lucrătorii concediați de furnizorii sau producătorii din aval ai întreprinderii menționate. 10. Cererea menționează 1 000 de concedieri din cadrul Nokia plc (Salo) pe parcursul perioadei de referință de patru luni, cuprinsă între 1 martie 2012 și 1 iulie 2012. Se preconizează mai multe concedieri atât în cadrul Nokia, cât și al subcontractanților săi; pentru aceste disponibilizări se va prezenta o cerere separată. Toate aceste concedieri au fost calculate în conformitate cu articolul 2 al doilea paragraf prima liniuță din Regulamentul (CE) nr. 1927/2006. Explicația caracterului neprevăzut al acestor concedieri 11. Autoritățile finlandeze susțin că disponibilizările din cadrul fabricii din Salo au fost neprevăzute, întrucât aceasta a fost exclusă în mod explicit din rândul filialelor vizate, atunci când Nokia a anunțat efectuarea de concedieri masive în Finlanda, în februarie 2011. La acea dată, se preconiza că fabrica din Salo va produce telefoane inteligente pe baza platformei Windows Phone. 12. La sfârșitul lunii noiembrie 2011, atunci când s-a anunțat închiderea fabricii din Cluj (România), Nokia a comunicat, de asemenea, că a reanalizat rolul uzinei din Salo și că unele reduceri de personal ar putea fi preconizate în 2012. La data de 22 martie 2012, s-a anunțat o reducere cu 1 000 de persoane a personalului fabricii din Salo, care urma să fi pusă în aplicare până la sfârșitul lunii iunie. Aceasta a fost o situație neprevăzută, luând în considerare garanțiile oferite în urmă cu doar un an și ținând seama de faptul că filiala din Salo a fost prima fabrică de producție a societății Nokia care desfășura operațiuni de dezvoltare a produselor și locul în care această societate lansa, de obicei, procesul de asamblare și de învățare a asamblării pentru modelele de telefon noi și importante. În plus, în Finlanda se efectuaseră deja importante reduceri de personal și nu se preconizau reduceri suplimentare de această amploare. Identificarea întreprinderilor care au efectuat disponibilizări și a lucrătorilor vizați de asistență 13. Cererea se referă la 1 000 de concedieri, toate acestea fiind efectuate în cadrul Nokia plc (Salo). Toți cei 1 000 de lucrători sunt vizați de măsurile descrise mai jos. 14. Defalcarea pe categorii a lucrătorilor vizați este următoarea: Categorie || Număr || Procent Bărbați || 365 || 36,5 Femei || 635 || 63,5 Cetățeni ai UE || 944 || 94,4 Cetățeni din țări terțe || 56 || 5,6 15-24 ani || 28 || 2,8 25-54 ani || 803 || 80,3 55-64 ani || 169 || 16,9 peste 64 de ani || 0 || 0,0 15. În rândul acestor lucrători, există 20 de persoane cu probleme de sănătate de lungă durată sau cu un handicap. 16. În ceea ce privește categoriile profesionale, defalcarea este următoarea: Categorie || Număr || Procent Legislatori, înalți funcționari și directori || 15 || 1,5 Profesiuni intelectuale și științifice || 14 || 1,4 Tehnicieni, maiștri și asimilați || 64 || 6,4 Salariați de tip administrativ || 49 || 4,9 Meșteșugari și lucrători în domenii asociate || 104 || 10,4 Operatori pe mașini și instalații și asamblori || 713 || 71,3 Muncitori necalificați || 41 || 4,1 17. În conformitate cu articolul 7 din Regulamentul (CE) nr. 1927/2006, Finlanda a confirmat faptul că a aplicat o politică de egalitate între femei și bărbați, precum și de nediscriminare și că va continua să o aplice în cursul diferitelor etape ale punerii în aplicare a FEG și, în special, în cursul accesării acestuia. Descrierea teritoriului vizat, a autorităților sale și a părților interesate 18. Zona Salo face parte din Finlanda de Sud-Vest, care este una dintre provinciile cele mai orientate către export ale țării (peste 60 % din producția sa industrială este exportată). Regiunea a atins nivelul maxim de productivitate în anii '90, odată cu creșterea puternică a Nokia, care a devenit atunci principalul fabricant de telefoane mobile din întreaga lume. Slăbirea poziției societății Nokia și declanșarea crizei financiare și economice mondiale au cauzat deteriorarea situației în ceea ce privește ocuparea forței de muncă și producția în Salo, care a fost afectată mai mult decât alte regiuni ale Finlandei. 19. Structura economică a zonei Salo a fost extrem de specializată începând cu sfârșitul anilor '90, în 2008 sectorul tehnologiilor informației și comunicațiilor reprezentând peste 50 % din valoarea adăugată. Declinul societății Nokia s-a repercutat inițial asupra furnizorilor, efectuându-se reduceri în sectoarele componentelor electronice, ale elementelor din material plastic și în alte sectoare auxiliare. Doar în a doua fază Nokia și-a redus propria producție și, în cele din urmă, propria forță de muncă. 20. Salo este situat pe coasta de sud-vest a Finlandei, la aproximativ 50 km de Turku, centrul provinciei, și la 100 km de Helsinki. Majoritatea lucrătorilor locuiesc în localitate, însă unii fac naveta de la Turku și, într-un număr mai mic, de la Helsinki. 21. Principalele părți interesate sunt: Centrul pentru dezvoltare economică, transport și mediu din Finlanda de Sud-Vest, Biroul pentru ocuparea forței de muncă și dezvoltare economică din regiunea Salo, orașul Salo și orașul Somero. 22. S-a înființat un grup de lucru cu o largă reprezentare pentru a analiza reorganizarea activităților uzinei Nokia din Salo. Diferite subgrupuri abordează o gamă largă de aspecte, inclusiv servicii, confort, studii, locuri de muncă noi în afara Nokia și antreprenoriat. S-a înființat un grup de cooperare locală menit să ajute în mod specific cadrele. Un alt grup, intitulat Invest in Salo, depune eforturi pentru a alinia oferta de mână de lucru la necesitățile în materie de angajare ale societăților interesate. Impactul preconizat al concedierilor asupra ocupării forței de muncă la nivel local, regional sau național 23. Înainte de declanșarea recesiunii în 2008, rata șomajului în regiunea Salo era de aproximativ 6 %. Aceasta s-a dublat, ajungând la 12 %, până la sfârșitul anului 2009 și de atunci a înregistrat o ușoară tendință de creștere. Actualele concedieri și cel de al doilea val preconizat de disponibilizări generează riscul ca rata șomajului să crească probabil la aproximativ 15 - 17 % până la sfârșitul anului 2012. 24. Situația orașului Salo diferă în mod semnificativ de cea din alte zone ale Finlandei în care Nokia și-a redus operațiunile. Majoritatea personalului uzinei Nokia din Salo s-a ocupat în mod tradițional de asamblare și de sarcini similare, în timp ce în alte unități din Finlanda accentul s-a pus pe activități de cercetare și proiectare. Prin urmare, concedierile actuale și viitoare din cadrul Nokia din Salo vizează în principal muncitori. În ceea ce privește nivelul de educație al lucrătorilor, dintre care aproximativ 40 % au doar studii primare și alți 39 % au studii secundare, aceste concedieri vor crește în mod semnificativ proporția persoanelor cu educație mai scăzută în rândul șomerilor din Salo. În majoritatea cazurilor, calificările profesionale ale acestor lucrători sunt specifice altor sectoare decât cel al tehnologiei sau al activităților tehnice. Competențele au fost însușite de prea mult timp, iar lucrătorii nu au dobândit nicio experiență în aceste domenii, astfel încât nu se pot baza pe calificările lor. 25. Situația financiară a orașului Salo este precară și concedierile din cadrul societății Nokia vor afecta veniturile fiscale ale municipalității. Ca angajator, municipalitatea va trebui probabil să disponibilizeze pe unii dintre angajații săi și nu va fi în măsură să îi ajute pe lucrătorii concediați din cadrul Nokia oferindu-le locuri de muncă. Pachetul coordonat de servicii personalizate care urmează să fie finanțate și defalcarea costurilor sale estimate, inclusiv complementaritatea sa cu acțiunile finanțate de fondurile structurale 26. Măsurile care îi vizează pe lucrătorii uzinei Nokia din Salo au drept obiectiv fie să îi ajute să se transfere la un nou loc de muncă / să înceapă propria lor afacere, fie să urmeze cursuri de perfecționare profesională sau să studieze (sau ambele variante). Acestea includ serviciile prezentate mai jos. – Consiliere pentru căutarea unui loc de muncă: după sesiuni de orientare individuală oferite tuturor lucrătorilor care urmau să fie concediați (aceste sesiuni nu fac obiectul cererii de contribuție financiară din partea FEG), la sediile Nokia au început sesiuni de consiliere mai aprofundată, în timp ce lucrătorii se aflau încă în perioada de preaviz. Procesul continuă cu sesiuni de consiliere individuală și de grup, organizarea de târguri de locuri de muncă și participarea la acestea, furnizarea de informații referitoare la piața muncii la nivel local și oferta de locuri de muncă, îmbunătățirea competențelor în ceea ce privește căutarea unui loc de muncă, în special pentru cei care nu au lucrat de mulți ani. Durata consilierii pentru căutarea unui loc de muncă variază între 5 și 20 de zile, în funcție de necesitățile lucrătorilor. Se estimează că în jur de 600 de lucrători vor dori să beneficieze de această consiliere aprofundată, al cărei cost este de aproximativ 450 EUR de persoană. Restul de 400 de lucrători nu vor avea nevoie de consiliere suplimentară după ce au participat la sesiunile inițiale de orientare individuală. – Formare și reconversie profesională: această măsură cuprinde două domenii principale: formare de pregătire pentru piața muncii, destinată persoanelor care nu au încă planuri de viitor privind cariera, și reconversie profesională, pentru cei care își cunosc obiectivul, dar nu dispun de calificările necesare. Formarea de pregătire pentru piața muncii este continuarea logică a consilierii anterioare vizând căutarea unui loc de muncă. Se preconizează că aproximativ 170 de lucrători vor opta pentru această măsură, al cărei cost este de aproximativ 2 700 EUR de persoană. În ceea ce privește reconversia profesională, aceasta poate fie să se bazeze pe calificările și experiența anterioare, fie să ajute persoana aflată în căutarea unui loc de muncă să înceapă o activitate într-o nouă direcție. În anumite condiții, este posibil să se obțină o diplomă de studii superioare. Lucrătorilor concediați de Nokia din cadrul fabricii din Salo li se oferă o gamă largă de cursuri. Se preconizează că aproximativ 550 de lucrători vor opta pentru această măsură, al cărei cost este de aproximativ 6 880 EUR de persoană. – Orientare către antreprenoriat și servicii pentru noii antreprenori: în acest scop, autoritățile finlandeze vor utiliza operațiunile Protomo organizate în cadrul Yrityssalo, un centru de dezvoltare deținut integral de orașul Salo, care furnizează servicii pentru întreprinderi, inclusiv sprijin la înființare. Protomo este un mediu de inovare deschisă, care permite participanților să materializeze idei în prototipuri, să lucreze în echipă la proiecte-pilot, să dezvolte tipuri noi de produse și servicii, precum și să înființeze întreprinderi care să ofere noi locuri de muncă. Protomo reunește idei noi și persoane inovatoare. Pe parcursul punerii în aplicare a acestui caz FEG, trei persoane (în Salo și în Turku) vor fi angajate cu normă întreagă în sediile închiriate pentru a furniza serviciile Protomo lucrătorilor vizați. Costul aferent prestării acestui serviciu pentru un număr estimat de 240 de lucrători va fi de 450 000 EUR. Conceptul Protomo funcționează ca un serviciu de corelare a cererii și a ofertei pentru noii antreprenori. Baza de date a Protomo reunește idei promițătoare propuse de persoane fizice sau de întreprinderi din regiune. Tutorii desemnați de Protomo ajută apoi grupuri mici de lucrători concediați să materializeze ideile într-o nouă întreprindere, care ar putea fie să fabrice produsele sau serviciile de care se pare că este nevoie, fie să le permită să se alăture autorului ideii și să contribuie la realizarea acesteia din interiorul unei întreprinderi existente. Echipa Protomo furnizează localuri pentru desfășurarea activității acestui grup de lucru și îl consiliază, evaluează fezabilitatea propunerii și, de asemenea, aduce experții necesari, dacă este cazul. Costul aferent punerii la dispoziție a experților și accesului la echipamente este estimat la 360 000 EUR pentru 240 de participanți. Protomo lucrează cu grupuri de 4 - 6 persoane și, din cele 60 de astfel de grupuri pe care intenționează să le înființeze, se preconizează că mai mult de jumătate ar putea să se transforme în întreprinderi noi viabile. Ajutorul pentru potențialii noi antreprenori constă în consiliere, formare pertinentă, consultanță și sprijin, precum și furnizarea de granturi la înființarea întreprinderilor. Aceste granturi susțin noii antreprenori prin plata unei indemnizații pe durata primelor luni de activitate a întreprinderii recent înființate. Costul aferent formării necesare este estimat la 240 000 EUR pentru 240 de lucrători. Protomo va fi, de asemenea, în măsură să pună la dispoziție experți externi cu un know-how special necesar antreprenorilor aspiranți; acest serviciu este estimat la 120 000 EUR pentru cei 240 de lucrători vizați. – Sprijin pentru începerea unei afaceri pe cont propriu: acesta este un grant la înființare, care asigură un venit antreprenorului aspirant pentru o perioadă de până la 18 luni de la începerea activității. Indemnizația de bază este de 31,36 EUR pe zi. La aceasta se adaugă un supliment variabil, care nu poate depăși 60 % din indemnizația de bază. Se estimează că aproximativ 60 de persoane se vor califica pentru a beneficia de această indemnizație și că suma medie plătită acestora pe durata perioadei de punere în aplicare va fi de 6 000 EUR. În timpul acestei faze, beneficiarii vor continua să beneficieze de consiliere și de sprijin din partea Protomo. – Asistență pentru mobilitate: aceasta acoperă atât cheltuielile de călătorie, cât și cele de mutare. Este posibil ca persoanele aflate în căutarea unui loc de muncă să nu găsească de lucru în zona învecinată, astfel încât să fie eventual nevoite să călătorească în scopul de a participa la interviuri de angajare și să se mute într-un alt loc pentru a ocupa posturile vacante. Cheltuielile de călătorie se calculează pe baza distanței, cu rambursarea cazării, dacă este necesar. Cheltuielile de mutare sunt rambursate până la 700 EUR. – Servicii de ocupare a forței de muncă în cadrul Punctului de serviciu: lucrătorii uzinei Nokia din Salo beneficiază de un punct de serviciu care îi ajută pe parcursul etapei de punere în aplicare. Punctul de serviciu, care inițial și-a început activitatea în localurile întreprinderii Nokia, are drept obiectiv să îi consilieze de la început pe lucrătorii afectați, prin furnizarea unui serviciu mai personal și mai aprofundat decât cel pe care ar putea să îl ofere în mod obișnuit Biroul public de ocupare a forței de muncă. Se acordă o atenție specială asigurării faptului că niciunul dintre lucrători nu devine șomer de lungă durată. După efortul intens depus inițial de Punctul de serviciu, acesta rămâne la dispoziția lucrătorilor pentru a-i orienta atunci când trec în etapa măsurilor individuale. Costul menținerii Punctului de serviciu pentru a-i ajuta pe toți cei 1 000 de lucrători vizați este estimat la 900 000 EUR. – Subvenții pentru salarii: acestea pot fi puse la dispoziția angajatorilor care doresc să ofere un loc de muncă lucrătorilor vizați, cunoscând pe deplin deficiențele acestora în materie de competență sau aptitudini profesionale și care doresc să se asigure că lucrătorii respectivi beneficiază de întregul sprijin și de formarea la locul de muncă necesare pe parcursul adaptării la un post nefamiliar. Durata este stabilită în funcție de necesitățile lucrătorului și se estimează că subvențiile pentru salarii vor ajunge la o medie de 7 500 EUR de persoană care beneficiază de acest sistem. – Sistem de achiziționare de date furnizate de întreprinderi: acest sistem permite Birourilor de ocupare a forței de muncă și dezvoltare economică, centrelor pentru dezvoltare economică și Ministerului Ocupării Forței de Muncă și Economiei să efectueze interviuri telefonice cu întreprinderile și să colecteze informații actualizate privind necesitățile lor de personal. Aceste informații permit birourilor să îi orienteze pe lucrători în direcția cea bună și să îi ajute în alegerea cursurilor de formare. Interviurile sunt efectuate în mod centralizat și rezultatele sunt puse la dispoziția actorilor într-o formă prelucrată. Costul furnizării acestui serviciu este estimat la 120 000 EUR. – Orientare în domeniul carierei și cartografierea capacităților și a competențelor profesionale: abilitățile profesionale și nivelul de educație ale persoanelor care au efectuat de mult timp o activitate de asamblare în cadrul Nokia variază foarte mult și acestea pot fi evaluate prin intermediul cartografierii capacităților și a competențelor profesionale. Pentru orientarea individuală și elaborarea planurilor de formare este esențial să se cunoască punctul de plecare al fiecărui lucrător. Cartografierea capacităților și a competențelor profesionale este corelată cu informațiile privind necesitățile de personal ale întreprinderilor primite prin intermediul rapoartelor și al statisticilor bazate pe interviuri telefonice cu acestea. De regulă, cartografierea capacităților și a competențelor profesionale este un serviciu furnizat de instituții de învățământ profesional pe baza unui contract. Se preconizează că 450 de lucrători vor opta pentru această măsură, al cărei cost este de 500 EUR de persoană. – Evaluări ale capacității de muncă: unele persoane concediate au anumite limitări în ceea ce privește capacitatea lor de muncă, care trebuie să fie investigate înainte de a conveni asupra unor planuri noi și măsuri de sprijin în materie de ocupare a forței de muncă. În scopul evaluării capacității de muncă, Biroul de ocupare a forței de muncă și dezvoltare economică poate îndruma o persoană aflată în căutarea unui post să efectueze examenele medicale necesare. Costul acestor evaluări se estimează că variază în jurul unei medii de 2 500 EUR de persoană. 27. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire și gestionare (înființarea sistemelor necesare, cheltuielile de călătorie și traduceri), de comunicare (la nivel local, regional și național), precum și de certificare și monitorizare. Comunicarea la scară națională a fost deja realizată atunci când s-a luat pentru prima dată în considerare depunerea unei cereri FEG și, din nou, atunci când aceasta a fost înaintată Comisiei. Persoanele concediate de Nokia vor fi informate cu privire la faptul că serviciile care le sunt furnizate sunt cofinanțate de FEG. Se vor evidenția cele mai bune practici în materie de punere în aplicare, acordându-se o atenție specială persoanelor care au beneficiat de aceste servicii și au găsit un nou loc de muncă. 28. Serviciile personalizate prezentate de autoritățile finlandeze sunt măsuri active pe piața muncii care se încadrează în acțiunile eligibile definite la articolul 3 din Regulamentul (CE) nr. 1927/2006. Autoritățile finlandeze estimează costurile totale la 10 692 000 EUR, din care cheltuieli pentru servicii personalizate - 10 273 000 EUR și cheltuieli pentru punerea în aplicare a FEG - 419 000 EUR (3,92 % din suma totală). Contribuția totală solicitată din partea FEG este de 5 346 000 EUR (50 % din costurile totale). Acțiuni || Numărul estimat al lucrătorilor vizați || Costul estimat pe lucrător vizat (în EUR) || Costuri totale (FEG și cofinanțare națională) (în EUR) Servicii personalizate [articolul 3 primul paragraf din Regulamentul (CE) nr. 1927/2006] Consiliere pentru căutarea unui loc de muncă || 600 || 450 || 270 000 Formare (profesională) și reconversie profesională || 550 || 6 880 || 3 784 000 Formare și recalificare (acțiuni pregătitoare) || 170 || 2 700 || 459 000 Promovarea antreprenoriatului (operațiuni Protomo) || 240 || 1 875 || 450 000 Promovarea antreprenoriatului (achiziționare de servicii Protomo) || 240 || 1 500 || 360 000 Promovarea antreprenoriatului (formare Protomo) || 240 || 1 000 || 240 000 Promovarea antreprenoriatului (achiziționare de servicii) || 240 || 500 || 120 000 Sprijin pentru începerea unei afaceri pe cont propriu || 60 || 6 000 || 360 000 Asistență pentru mobilitate || 300 || 200 || 60 000 Servicii de ocupare a forței de muncă în cadrul Punctului de serviciu || 1 000 || 900 || 900 000 Subvenții pentru salarii || 360 || 7 500 || 2 700 000 Sistem de achiziționare de date furnizate de întreprinderi || 1 000 || 120 || 120 000 Orientare în domeniul carierei și cartografierea capacităților și a competențelor profesionale || 450 || 500 || 225 000 Evaluări ale capacității de muncă || 90 || 2 500 || 225 000 Subtotal servicii personalizate || || 10 273 000 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] Activități de pregătire || || 72 000 Gestionare || || 152 000 Informare și publicitate || || 183 000 Activități de control || || 12 000 Subtotal cheltuieli pentru punerea în aplicare a FEG || || 419 000 Total costuri estimate || || 10 692 000 Contribuție din FEG (50 % din costurile totale) || || 5 346 000 29. Finlanda confirmă că măsurile descrise mai sus sunt complementare acțiunilor finanțate de fondurile structurale și că sunt instituite pentru a se asigura evitarea oricărei duble finanțări. În zona Finlandei de Sud-Vest își desfășoară activitatea un grup de coordonare care se ocupă de schimbările structurale bruște, printre responsabilitățile acestuia aflându-se ajungerea la un acord în ceea ce privește împărțirea responsabilităților între FSE și FEG. Grupul director al acestui proiect este însărcinat cu gestionarea, conducerea și stabilirea de orientări strategice și obiective ale activității. Pe de altă parte, Grupul de proiect este responsabil de inițierea măsurilor în regiunea Salo, precum și de monitorizarea și evaluarea progreselor concrete înregistrate în ceea ce privește schimbarea structurală pe baza obiectivelor strategice stabilite de Grupul director. Actorii regionali, inclusiv partenerii sociali și autoritatea municipală comună pentru educație, sunt larg reprezentanți în cadrul grupurilor de lucru. Data/datele la care serviciile personalizate pentru lucrătorii afectați au început sau sunt prevăzute să înceapă 30. Finlanda a început să furnizeze lucrătorilor afectați serviciile personalizate incluse în pachetul coordonat propus pentru cofinanțare de FEG la 29 februarie 2012. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată din FEG. Proceduri de consultare a partenerilor sociali 31. Partenerii sociali au fost implicați în proces de la început și sunt implicați în continuare. Pentru informații suplimentare, a se vedea punctul 29 de mai sus. 32. Autoritățile finlandeze au confirmat că cerințele legislației naționale și cele ale legislației UE privind concedierile colective au fost respectate. Informare cu privire la acțiunile obligatorii în temeiul legislației naționale sau al contractelor colective de muncă 33. În ceea ce privește îndeplinirea criteriilor prevăzute la articolul 6 din Regulamentul (CE) nr. 1927/2006, în cererea lor, autoritățile finlandeze: · au confirmat că măsurile care intră în responsabilitatea întreprinderilor în temeiul legislației naționale sau al contractelor colective de muncă nu vor fi înlocuite de contribuția financiară din FEG; · au demonstrat că acțiunile oferă sprijin lucrătorilor individuali și nu urmează să fie folosite pentru restructurarea întreprinderilor sau a sectoarelor; · au confirmat că acțiunile eligibile menționate mai sus nu beneficiază de asistență din partea altor instrumente financiare ale UE. Sisteme de gestionare și control 34. Finlanda a notificat Comisiei că aceste contribuții financiare vor fi gestionate de Ministerul Ocupării Forței de Muncă și Economiei, care gestionează, de asemenea, fondurile FSE. Același minister îndeplinește, de asemenea, funcția de autoritate de certificare. Există o separare strictă a îndatoririlor și a raporturilor ierarhice între departamentele responsabile de aceste două funcții. Gestionarea a fost atribuită Departamentului pentru Ocuparea Forței de Muncă și Antreprenoriat, iar certificarea este de competența Unității de Resurse Umane și Administrație. Ministerul a elaborat un manual care stabilește în detaliu procedurile de urmat. Finanțare 35. Pe baza cererii înaintate de Finlanda, contribuția propusă din FEG pentru pachetul coordonat de servicii personalizate (inclusiv cheltuielile aferente punerii în aplicare a FEG) este de 5 346 000 EUR, reprezentând 50 % din costurile totale. Alocarea propusă de Comisie în cadrul fondului se bazează pe informațiile furnizate de Finlanda. 36. Având în vedere cuantumul maxim al unei contribuții financiare care poate fi acordată din FEG în temeiul articolului 10 alineatul (1) din Regulamentul (CE) nr. 1927/2006, precum și marja disponibilă pentru realocarea creditelor, Comisia propune mobilizarea din FEG a sumei totale menționate mai sus, care să fie alocată la rubrica 1a din cadrul financiar. 37. Cuantumul propus al contribuției financiare va lăsa disponibil peste 25 % din suma maximă anuală atribuită din FEG pentru alocări în cursul ultimelor patru luni ale anului, astfel cum se prevede la articolul 12 alineatul (6) din Regulamentul (CE) nr. 1927/2006. 38. Prin înaintarea prezentei propuneri de mobilizare a FEG, Comisia inițiază procedura simplificată de trialog, astfel cum se prevede la punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare referitor la necesitatea utilizării FEG și la suma solicitată. Comisia invită prima dintre cele două părți componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune formală de trialog. 39. Comisia prezintă separat o cerere de transfer în vederea înscrierii în bugetul pentru anul 2012 a unor credite de angajament specifice, astfel cum se prevede la punctul 28 din Acordul interinstituțional din 17 mai 2006. Sursa creditelor de plată 40. Cuantumul creditelor de plată introduse inițial în linia bugetară 04 05 01 în 2012 va fi consumat integral după adoptarea de către cele două părți componente ale autorității bugetare a propunerilor înaintate până în prezent în vederea mobilizării FEG și, prin urmare, este insuficient pentru acoperirea sumei care este necesară prezentei cereri. O majorare a creditelor de plată pentru linia bugetară aferentă FEG va fi solicitată fie printr-un transfer, în cazul în care se poate identifica o sursă disponibilă de credite, fie printr-un buget rectificativ. Creditele din această linie bugetară vor fi utilizate pentru acoperirea sumei de 5 346 000 EUR, care este necesară prezentei cereri. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2012/006 FI/Nokia Salo înaintată de Finlanda) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[6], în special punctul 28, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[7], în special articolul 12 alineatul (3), având în vedere propunerea Comisiei Europene[8], întrucât: (1) Fondul european de ajustare la globalizare (FEG) a fost instituit pentru a oferi sprijin suplimentar lucrătorilor concediați ca urmare a modificărilor structurale majore ale modelelor comerciale internaționale generate de globalizare și pentru a le oferi asistență în reintegrarea pe piața muncii. (2) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR. (3) La data de 4 iulie 2012, Finlanda a înaintat o cerere de mobilizare a FEG pentru concedierile din cadrul întreprinderii Nokia plc (Salo) și a completat-o cu informații suplimentare până la data de 21 august 2012. Această cerere îndeplinește condițiile pentru stabilirea contribuțiilor financiare, astfel cum se prevede la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 5 346 000 EUR. (4) Prin urmare, FEG ar trebui mobilizat pentru a furniza o contribuție financiară ca răspuns la cererea înaintată de Finlanda, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2012, se mobilizează Fondul european de ajustare la globalizare (FEG) în scopul furnizării sumei de 5 346 000 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptat la Bruxelles, Pentru Parlamentul European, Pentru Consiliu Președintele Președintele [1] JO C 139, 14.6.2006, p. 1. [2] JO L 406, 30.12.2006, p. 1. [3] Conform articolului 3 al treilea paragraf din Regulamentul (CE) nr. 1927/2006. [4] EGF/2011/014 RO/Nokia. [5] Actualizări periodice la următoarea adresă: http://ec.europa.eu/social/BlobServlet?docId=4558&langId=en. [6] JO C 139, 14.6.2006, p. 1. [7] JO L 406, 30.12.2006, p. 1. [8] JO C […], […], p. […].